Kongresni izbori: Pitanje Iraka potisnuto u stranu  (3/11/02) - 2002-11-03
Najnovije ankete pokazuju da je u padu podrška javnosti za moguću vojnu akciju protiv Bagdada
Dok obilazi predizborne skupove diljem zemlje iskazujući podršku republikanskim kandidatima, predsjednik Bush i dalje spominje iračkog predsjednika Saddama Husseina i prijetnju koju on predstavlja. No Bush sve češće ipak govori o ekonomskim pitanjima. "Čuli smo dobre vijesti. Gospodarski rast u trećem tromjesečju bio je pozitivan. To je dobro. Sve smo bliže trenutku kada će ljudi lako nalaziti posao, no još uvijek dosta toga treba učiniti," izjavio je predsjednik Bush. Politički analitičari kažu da je pitanje Iraka potisnuto u stranu zbog ekonomskih i domaćih pitanja, koja obično dominiraju na kongresnim izborima. Najnovije ankete pokazuju da podrška javnosti za moguću vojnu akciju protiv Bagdada također pada. James Steinberg je vanjskopolitički analitičar pri washingtonskom znanstvenom institutu Brookings. "Ljudi sve više brinu o mogućim žrtvama vojne akcije, o mogućim terorističkim napadima koje bi rat protiv Iraka mogao potaknuti. No, ne vjerujem da će to značajnije utjecati na glasače i njihov izbor kandidata," kaže James Steinberg. Na ovim je izborima za obje stranke mnogo toga na kocki. Republikanska većina u Zastupničkom domu i u Senatu omogućila bi predsjedniku da lakše ostvari svoje političke ciljeve, dok se priprema za sljedeće predsjedničke izbore. S druge strane, oporbeni demokrati žele pod svaku cijenu zadržati svoju minimalnu većinu u Senatu i nadaju se da će možda uspjeti osvojiti šest mjesta, koliko im treba za većinu u Zastupničkom domu. Demokrati vjeruju da imaju izgleda za uspjeh ukoliko budu neprestano naglašavali ekonomska pitanja i motivirali svoje glasače da na dan izbora iziđu na birališta. Politički analitičar Charles Cook kaže da obje stranke u zadnjim danima predizborne kampanje najviše pažnje posvećuju pitanjima za koja vjeruju da će im donijeti prednost na izborima. "Ukoliko glasače doista najviše brine ekonomska situacija, republikanci bi mogli naići na zapreke u svojim nastojanjima da osvoje većinu u Senatu. No, ukoliko je javnost preokupirana vanjskom politikom ili Irakom, to je za republikance dobro," kaže Charles Cook. Na izborima u utorak odlučivat će se o svih 435 mjesta u Zastupničkom domu, te o 34 od stotinu mjesta u Senatu. 36 saveznih država birat će guvernere, a u 40 država glasači će se izjašnjavati o nizu lokalnih inicijativa, od dvojezičnog obrazovanja do prava životinja.